Dundee
Dundee (gaeliksi "Dùn Dèagh" tai "Dùn Dè") on Skotlannin neljänneksi suurin kaupunki, jossa asui 148 260 ihmistä vuonna 2015. Vuodesta 1996 se on ollut yksi Skotlannin paikallishallintoalueista. Se sijaitsee Skotlannin koillisrannikolla, Pohjanmereen laskevan Firth of Tayn pohjoisrannalla. Se on nykyisin muodollisesti kuninkaallinen "burgh".
Dundee tunnetaan myös nimellä "City of Discovery", koska paikkakunnalla valmistettiin Antarktiksella menehtyneen tutkimusmatkailija Robert Falcon Scottin alus RSS Discovery.
Nimi Dundee (gaeliksi Dùn Dèagh) viittaa mahdollisesti rautakauden pikteihin, jotka tulivat Britteinsaarille vuonna 1000 eaa. Kaupungin nimen etuliite "dun" on esiintynyt myös britannisissa kielissä ja tarkoittaa linnaketta. Sanan Dundee tarkoitus on tuntematon, mutta sen on esitetty tarkoittavan ”tulen linnaketta”.
Dundee kasvoi pieneksi satamakaupungiksi 1000–1100-luvuilla. Vuonna 1191 kuningas William antoi kaupungille kauppaoikeudet, jolloin kaupunki sai samalla myös oikeudet omaan paikallishallintoon ja tuomioistuimeen. 1300-luvulle tultaessa Dundee oli yksi Skotlannin tärkeimmistä kaupungeista, kaupungissa oli noin 4 000 asukasta. Kaupungin kauppaoikeudet kumosi myöhemmin Edvard I, vaikka Robert Bruce oli jo korvannut luvan uudella 1327.
Kesäkuussa 1547 suurin osa kaupungista tuhoutui Englannin merivoimien pommituksessa. Vuonna 1645, kolmen kuningaskunnan sotien aikana, Dundeetä piiritettiin jälleen, tällä kertaa piirittäjä oli Montrosen kuninkaallinen markiisi (the Royalist Marquess of Montrose). Kenraali George Monck hyökkäsi kaupunkiin Englannin kolmannen sisällissodan aikana vuonna 1651. Hän oli Oliver Cromwellin joukkojen komentaja Skotlannissa. Nämä parlamentin joukot tuhosivat suurimman osan kaupungista ja surmasivat sen asukkaista.
Dundee laajeni maantieteellisesti huomattavasti teollisen vallankumouksen aikana, lähinnä kasvavan brittiläisen imperiumin pellava- ja ja juuttiteollisuuden vuoksi. Kutomoteollisuus aiheutti kaupungin äkillisen kasvun, sillä työntekijöinä oli monia maahanmuuttajia vaikka kaupungissa oli ennen vuotta 1860 vain muutama kivirakennus. 1800-luvun alussa kaupungissa oli 26 000 asukasta, ja 1860-luvulla väkiluku oli jo 90 000. Tällä ajanjaksolla Dundee sai myös mainetta marmeladiteollisuutensa ja journalisminsa vuoksi, ja Dundeetä alettiin sanoa ”hillon, juuttien ja journalismin kaupunkina”.
1800-luvun lopulla suurin osa kaupungin työläisistä työskenteli juuttitehtaassa ja siihen liittyvillä tehtailla. Dundeen sijainti oli suuri estuaari, jonka ansiosta juutin kuljetus oli helppoa. Juutit tuotiin Intian niemimaalta. Todellinen rannikolla sijaitseva merikauppa kehittyi, samoin kuin Dundeen ja Lontoon välinen kulkuväylä. Teollisuus alkoi hiipua 1900-luvulla, kun kankaan valmistus oli halvempaa Intiassa. Kaupungin viimeinen juuttitehdas suljettiin 1970-luvulla.
Dundeessä kehittyi 1900-luvulla myös laajaa merenkulku- ja laivanrakennusteollisuutta. Kaupungissa rakennettiin vuosina 1871–1881 kaksituhatta laivaa, joista yksi oli Antarktiksella käytetty tutkimusalus "RSS Discovery", jota käytti Robert Falcon Scott. Tämä laiva on nyt esillä Discovery Pointissa, ja viktoriaaniset teräskehyksiset työt, joista Discoveryn koneet rakennettiin, ovat nyt kaupungin suurimmassa kirjakaupassa. Paikallisen juuttiteollisuuden ja valaanöljykaupan tarve tuki myös laajaa valaanpyyntiteollisuutta. Dundeen saari Antarcticilla on saanut nimensä Dundeen valaanpyyntiretkiltä, jotka löydettiin 1892. Valaanpyynti loppui 1912 ja laivanrakennus vuonna 1981.
Thomas Bouch rakensi Tayn rautatiesillan vuonna 1879. Näihin aikoihin se oli maailman pisin rautatiesilta. Silta romahti myrskyssä vain vajaan vuoden myöhemmin täyden junan alla. Tapahtuma tunnetaan Tay sillan katastrofina (The Tay Bridge Disaster). Kukaan matkustajista ei selvinnyt hengissä.
Juutin ohella kaupunki oli tunnettu myös hillosta ja journalismista. Hillo viittaa marmeladiin, jonka oletettavasti keksi Janet Keiller vuonna 1797 Dundeessa. Todellisuudessa marmeladin resepteissä on päiväyksiä 1500-luvulta lähtien. Keillerin marmeladit tulivat kuuluisaksi brandiksi, koska niitä tuotettiin valtavia määriä ja niillä oli maailmanlaajuista vientiä. Paikallinen yritys Mackays tekee marmeladia Dundeessa edelleen. Hilloteollisuus ei kuitenkaan ole koskaan ollut suuri työllistäjä verrattuna juuttikauppaan. Marmeladi jäi sittemmin suurempien liiketoimien jalkoihin, mutta Keillerin hilloja oli silti yhä laajasti saatavilla. Journalismi taas viittaa DC Thomson & Co. -kustannusyhtiöön, joka perustettiin kaupungissa vuonna 1905 ja joka oli terveydenhuollon jälkeen suurin työllistäjä. Yritys julkaisee sanomalehtiä, lasten sarjakuvia ja kirjoja. Sen julkaisemia lehtiä ovat The Sunday Post, The Courier, Shout ja lasten julkaisut The Beano ja The Dandy.
Dundeesta tehtiin paikallishallinnon ansiosta ensin kuninkaallinen kaupunki 1191 ja sittemmin yhtenäinen neuvostoalue vuonna 1996. Tämä antoi kaupungille yksikerroksisen paikallisen hallituksen, joka työskenteli Dundeen kaupunginhallituksen alaisena. Kaupungilla on kaksi tunnuslausetta, latinaksi ”Dei Donum” (englanniksi: Gift of God), ja ”Prudentia et Candore” (engl. With thought and purity). Dundeella on edustaja sekä Britannian parlamentin alahuoneessa että Skotlannin parlamentissa. Euroopan parlamentin vaalissa Dundee kuuluu Skotlannin vaalipiiriin.
Dundee on yksi Skotlannin 32 vaalialueesta, edustajana toimii Dundeen kaupunginhallitus, paikallinen viranomainen, joka koostuu 29 valitusta neuvonantajasta. Aiemmin kaupunki oli maakunta, myöhemmin se rajattiin Taysiden seuduksi. Neuvoston tapaamiset tapahtuvat kaupungintalolla, joka rakennettiin 1933.
Dundeessa on kaksi yliopistoa. Dundeen yliopisto perustettiin vuonna 1967. Se on keskittynyt luonnontieteelliseen tutkimustyöhön, ja siellä on noin 17 000 opiskelijaa. Toinen, Abertayn yliopisto, on entinen Dundee Institute of Technology, jolle myönnettiin yliopistonimike vuonna 1994. Alun perin se oli perustettu jo vuonna 1888. Se on Britannian johtavia korkeakouluja tietotekniikan ja erityisesti pelinkehittelyn saralla.
Dundeen molemmat ammattilaisjalkapallojoukkueet, Dundee United ja Dundee FC, ovat pelanneet Euroopan cupin välierissä. Kaupungissa toimii myös suomalaisten vahvasti edustama salibandyseura Dundee Northern Lights.
Vuonna 2006 maineeseen noussut indie rock -yhtye The View on kotoisin Dundeesta.
Kaupungin nähtävyyksiin kuuluu nykytaiteen museo DCA (Dundee Contemporary Arts).